ইভ টিজিং-এর ঘটনার প্রতিবাদকে ঘিরে দুই গ্রামের মধ্যে সংঘর্ষে রণক্ষেত্র নদিয়ার চাকদহ। দুই গ্রামের মধ্যে দফায় দফায় সংঘর্ষের মধ্যে পড়ে প্রাণ গেল নিরীহ বৃদ্ধের। ঘটনায় আহত হয়েছেন দশজন। মৃত ব্যক্তির নাম তাহের আলি বিশ্বাস(৬৫)।
মঙ্গলবার রাতে ঘটনাটি ঘটেছে নদিয়ার চাকদহ থানার সহিসপুর গ্রামে। সূত্রের খবর, মঙ্গলবার দুপুরে সহিসপুর গ্রামের একটি স্কুলের সামনে দাঁড়িয়ে মেয়েদের কটূক্তি করছিল কিছু যুবক। অভিযোগ, শুধু কটূক্তিই নয়, মেয়েদের হাত ধরে টেনে তাদের উত্যক্তও করছিল ওই যুবকেরা। 
অভিযোগ, এই ঘটনা দেখতে পেয়ে গ্রামের বাসিন্দারা প্রতিবাদ করেন এবং ওই যুবকদের সেখান থেকে সরিয়ে দেওয়া হয়। সেই সময় ওই যুবকেরা চলে গেলেও সন্ধ্যার পরে তারা আরও লোকজন নিয়ে সহিসপুর গ্রামে এসে প্রতিবাদীদের উপরে চড়াও হলে দুই পক্ষের মধ্যে হাতাহাতি শুরু হয়ে যায়। 

এই বিষয়ে অন্যান্য খবর

ভিড়ের মধ্যেই শরীরে হাত, নিগৃহীত নামী গায়িকা! মুখ খুললেন টুইটারে


সেই সময় নমাজ পড়ে বাড়ি ফিরছিলেন তাহের আলি বিশ্বাস। গণ্ডগোলের মধ্যে পড়ে গুরুতর আহত হন ওই বৃদ্ধ। তাঁকে প্রথমে চাকদহ স্টেট জেনারেল হাসপাতাল ও পরে কল্যাণী জেএনএম হাসপাতালে নিয়ে গেলে সেখানেই তাঁর মৃত্যু হয়।
বৃদ্ধের মৃত্যুর খবর পৌঁছনোর পরে এলাকায় আরও উত্তেজনার সৃষ্টি হয়। খবর পেয়ে ঘটনাস্থলে চাকদহ থানার বিশাল পুলিশ বাহিনী পৌঁছে পরিস্থিতি নিয়ন্ত্রণে আনে। ঘটনায় আহত হন প্রায় দশজন। তাঁদের সবাইকে প্রাথমিক চিকিৎসার পরে ছেড়ে দেওয়া হয়েছে। এখনও পর্যন্ত প্রায় সাতজনকে আটক করেছে পুলিশ। পরিস্থিতি নিয়ন্ত্রণে রাখতে এলাকায় বসানো হয়েছে পুলিশ পিকেট।